  Майя Бывальцева 21-тӥ гудырикошконэ Удмуртиысь зоопарке лыктӥсьёслы нырысьсэ возьматӥзы Гумбольдт пингвинъёсты. Кызьы вераз иворъёсъя «Удмуртия» агентстволы «Белый Север» ёзэтлэн кивалтӥсез Ирина Фёдорова, тылобурдоосты Москваысь зоопаркысь вайизы. «Гумбольдт пингвинъёс пӧсьтолэзе вуизы. Кема возьмамы, быдэс ар вольер лэсьтӥмы, экспозициез бырймы, возён куронъёсты дышетӥмы. Со инкуазь пӧйшуръёс ӧвӧл, зоопаркын вордскемын, соос кемалась отын возисько но уноятӥсько», — вераз Ирина Федорова. Клементина, Бенедикт, Рональд, Фарго но Цой, кудзэ зоопаркын ужасьёс Анита нимало, выль улон интызылы ӝог дышо. Вань сыӵе малпан, пингвинъёс кезьытъёсты ярато шуыса, шунды соос понна урод. Гумбольдт пингвинъёс — субтропикысь тылобурдоос, соос Перуысь но Чилиысь зарезьдурын уло. Соос шуныт, пӧсь куазез, но кезьыт вуэз ярато. Урамын кезьыт ке, соос вуэ уг пыро Ирина ФёдороваТылобурдолэн секталаез куинь но ӝыныысен вить килограммозь луэ. Котькуд нунал пингвин быдэн килограмм чорыг но кальмар сие. «Соос киысь сисько, котькуд пингвинлы котькуд чорыгез ведраысьтыз сётӥськомы. Ми али тыршиськомы сиёнзы Москваысь зоопаркын кадь ик мед луоз шуыса», — вераз Ирина Федорова но азьланяз тылобурдоосты калык азьын сюдыны кутскозы шуыса ватсаз. Пингвинъёс — уллёен улӥсь тылобурдоос, соин ик Ижкаре ӵош улыны дышем группаез ваизы. Пӧлазы кык кузъёс кылдӥзы ни, озьыен, матысь дыре зоопаркын асьсэлэн тютюоссы кылдыны быгатозы. Пингвинъёслэн вольерзы тӧдьы гондыръёсын артэ интыяськемын. Гумбольдт пингвинъёс Удмуртиысь зоопаркын Тодэ вайытом, кемалась ӧвӧл Удмуртиысь зоопаркын эшшо одӥг выль улӥсь кылдӥз — Валера нимо капибара. Тегъёс: Лулчеберет Ижкар Зоопарк Удмуртия пӧйшуръёс  